Diamant-sindikaat oopgevlekArgieffoto ŉ Aantal sakelui wat glo deel was van ŉ diamantsmokkelsindikaat, is Vrydag in Kimberley in die Noord-Kaap in hegtenis geneem. Nathi Mncube, woordvoerder vir die Nasionale Vervolgingsgesag (NVG), het gesê die sakemanne is tydens ŉ klopjag in hegtenis geneem op aanklag van onwettige diamanthandel, die besit en verkoop van ongeslypte diamante en geldwassery. Die ondersoekspan is in Oktober 2011 saamgestel en geheime agente het van verskeie onwettige transaksies in die Noord-Kaap te wete gekom. Die Noord-Kaapse hooggeregshof het Vrydag 10 bevele aan die NVG toegestaan om bates te waarde van R50 miljoen te vries. “Dit sluit kontant van R43 miljoen in wat die opbrengs is uit kriminele bedrywigheid, asook vyf vaste eiendomme en vier voertuie wat gebruik is om onwettige diamanttransaksies uit te voer,” het Mncube bygevoeg. Kapt. Paul Ramaloko, woordvoerder vir die Valke, het gesê 19 persone is in verskeie provinsies in hegtenis geneem. Hulle is in Kimberley, in Vryburg in Noordwes, Bloemfontein in die Vrystaat en Johannesburg in Gauteng in hegtenis geneem. “Van die persone het reeds in die hof verskyn en is vrygelaat op borgtog van tussen R50 000 en R500 000,” het Ramaloko gesê. Ramaloko verwag dat nog persone in hegtenis geneem sal word.